કમિટીનાં એક દાઢીધારી સભ્યે કૂતરાઓમાં બ્રહ્મચર્ય લાવવાની દરખાસ્ત મૂકી હતી. નોંધવા જેવી વાત એ હતી કે આ સભ્યના છોકરાં પરણીને અમેરિકામાં સેટલ થયેલા છે. એમનાં પત્ની પણ બહુ ધાર્મિક પ્રકૃતિના છે. કૂતરાઓને કઈ પ્રકારની તાલીમ આપવી એ માટે એ સભ્ય પાસે યોજના પણ તૈયાર હતી. આ યોજના મુજબ કૂતરાઓના ઉઠવાના સમયથી માંડીને, આહાર, વિહાર અને વિચાર પર નિયંત્રણ લાવવાનું હોય છે. પણ આ પ્રકારની તાલીમ આપવા માટે એ સભ્યની એનજીઓને જ કામ આપવું પડે તેમ હોવાથી અમુક સભ્યોએ આ સૂચનનો ભારે વિરોધ કર્યો હતો. અમુકે એવાં પ્રશ્નો ઊભા કર્યા હતાં કે કૂતરાઓ ખરેખર બ્રહ્મચર્યનું પાલન કરે છે કે નહિ, તેનું મોનીટરીંગ કોણ કરશે? કોર્પોરેશનમાં તો આમેય સ્ટાફની અછત છે.